ai4bharat/Pralekha huggingface dataset:
நுகர்வோர் நலன், உணவு மற்றும் பொது விநியோகம் அமைச்சகம்
பிரதான் மந்திரி கரிப் கல்யாண் உணவு பாதுகாப்பு திட்டம்; கட்டம் -1
உணவு மற்றும் பொது விநியோகத் துறையின் கீழ் இயங்கும் இந்திய உணவுக் கழகம் மார்ச் 24 முதல் ஜூன் 30 2020 வரையிலான கால கட்டத்தில் மொத்தம் சுமார் 139 லட்சம் மெட்ரிக் டன் உணவு தானியங்கள் ஏறத்தாழ 5,000 அடுக்குகளைப் பயன்படுத்தியும் மற்றும் கிட்டத்தட்ட 14.7 லட்சம் மெட்ரிக் டன் 91,874 சுமை வாகனங்களிலும் நாடு முழுவதும் கொண்டு செல்லப்பட்டன. அந்தமான் மற்றும் நிக்கோபார் தீவுகள் மற்றும் லட்சத்தீவுகளுக்கு ஒதுக்கீடு செய்யப்பட்ட அளவை வழங்குவதை உறுதி செய்வதற்காக உணவு தானியங்கள் கப்பல்கள் மூலம் அனுப்பிவைக்கப்பட்டன. ரயில்வே மற்றும் கப்பல் போக்குவரத்துத் துறை போன்ற பிற அமைச்சகங்களின் ஆதரவை அதிகமாக பெறுவதில் இந்திய விமானப்படை முக்கிய பங்காற்றியாதால், உணவு தானியங்களை கொண்டு செல்லும் பணிகள் சீராகவும் வெற்றிகரமாகவும் நடைபெற்றன. இந்திய உணவுக் கழகம், மத்திய கிடங்கு கழகம், மத்திய ரயில்வே கிடங்கு கழகம் மற்றும் மாநிலங்கள் / யூனியன் பிரதேசங்களில் குடிமை பொருள் விநியோகத் துறைகள் / மாநகராட்சி ஆகியவற்றின் பணியாளர்கள் அனைவரும் சரியான ஒருங்கிணைப்புடன் பணியாற்றியதால் இவை அனைத்தும் சாத்தியமாயிற்று.
பயனாளிகளுக்கு உணவு தானியங்களை விநியோகிப்பதற்காக, நாடு முழுவதும் சுமார் 5.4 லட்சம் நியாய விலைக் கடைகளின் ஒட்டுமொத்த இணைப்பு  பயன்படுத்தப்பட்டது, அங்கு கோவிட்-19 நோய்தொற்றுப் பரவலைக் கட்டுப்படுத்துவதற்கான அனைத்து முன்னெச்சரிக்கை நடவடிக்கைகளும் பின்பற்றப்பட்டன. சமூக விலகல், முகக்கவசங்களைப் பயன்படுத்துதல், கைகளை சுத்திகரிக்கும் கிருமி நாசினிகள், கை சுகாதாரத்தைப் பராமரிக்க சோப்பு மற்றும் தண்ணீர் கிடைப்பதை உறுதி செய்வது, விநியோக நேரம், ஈபோஸ் சாதனங்களை அடிக்கடி சுத்திகரித்தல் போன்றவை ஒவ்வொரு மாநிலத்திலும் / யூனியன் பிரதேசத்திலும் பின்பற்றப்பட்டன. இவை தவிர பயனாளிகளுக்கு உணவு தானியங்களை வழங்குவதற்கான புதுமையான நடைமுறைகளைப் பயன்படுத்தியதோடு, சமூக விலகலை எல்லா நேரங்களிலும் உறுதிசெய்தது.
மேலும், அனைத்து மாநிலங்கள் / யூனியன் பிரதேசங்.கள் இணைந்து ஏப்ரல்-ஜூன் 2020 காலகட்டத்தில் ஒதுக்கீடு செய்யப்பட்ட 111.52 லட்சம் மெட்ரிக் டன்  அளவுக்கும் அதிகமான உணவு தானியங்களை விநியோகித்திருப்பது பின்வரும் விவரங்களில் இருந்து தெரியவருகிறது:
- 2020 ஏப்ரல் மற்றும் மே மாதங்களில் ஒவ்வொரு மாதத்திலும் சுமார் 75 கோடிப் பயனாளிகளுக்கு 37.5 லட்சம் மெட்ரிக் டன் .
- ஜூன் மாதத்தில் சுமார் 73 கோடிப் பயனாளிகளுக்கு 36.54 லட்சம் மெட்ரிக் டன்
வணிகம் மற்றும் தொழில்துறை அமைச்சகம்
ஏபிஇடிஏ உதவியுடன் உத்தரப்பிரதேசத்தின் பூர்வாஞ்சல் பகுதி இந்தியாவின் புதிய குவிமையமாக உருவாகி வருகிறது
வாரணாசி வேளாண் – ஏற்றுமதி குவிமையம் உருவாக்கப்படுவதன் மூலம், உத்தரப்பிரதேசத்தின் பூர்வாஞ்சல் பகுதியை வேளாண் ஏற்றுமதி செயல்பாடுகளுக்கான புதிய பகுதியாக மாற்றுவதற்கு மத்திய தொழில் வர்த்தக அமைச்சகத்தின் ஒத்துழைப்புடன் வேளாண் மற்றும் பதப்படுத்தப்பட்ட உணவுப் பொருட்கள், ஏற்றுமதி வளர்ச்சி ஆணையம்,  பல முன்முயற்சிகளை மேற்கொண்டுள்ளது.
வாரணாசி வேளாண் – ஏற்றுமதி குவிமையத்தின் கீழ், உத்தரப்பிரதேசத்தின் திறன் மிக்க மாவட்டங்களை ஏபிஇடிஏ அடையாளம் கண்டுள்ளது. வாரணாசி, மிர்ஸாபூர், ஆசம்கர்க், பிரயாக்ராஜ், உள்ளிட்ட 10 மாவட்டங்கள் பூர்வாஞ்சல் கோட்டத்தில் இடம் பெற்றுள்ளன.
அடிப்படைக் கட்டமைப்பு வசதிகள் குறைவு காரணமாக வாரணாசி பகுதியிலிருந்து மிகக் குறைந்த அளவே வேளாண் பொருட்கள் ஏற்றுமதி இருந்தது. இப்போதைய செயல்பாடுகளால் ஏற்றுமதி அதிகரித்துள்ளது. ஏபிஇடிஏ தலையீட்டின் காரணமாக கடந்த 6 மாதங்களில், பூர்வாஞ்சல் பகுதியிலிருந்து சுமார் 20,000 மெட்ரிக் டன் வேளாண் உற்பத்திப் பொருட்கள் ஏற்றுமதி செய்யப்பட்டுள்ளன. இதில் 5,000 மெட்ரிக் டன் பழங்கள் மற்றும் காய்கறிகள், 15,000 மெட்ரிக் டன் பருப்புவகைகள், இவை அனைத்து வகை போக்குவரத்தையும் பயன்படுத்தி வியட்நாம், வளைகுடா நாடுகள், நேபாளம், பங்களாதேஷ் ஆகிய நாடுகளுக்கு ஏற்றுமதி செய்யப்பட்டன.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1788207
பாதுகாப்பு அமைச்சகம்
புதிய உத்திசார் வலிமையைப் பெற்றுள்ளது இந்தியா; நமது எல்லைகள் முன்னெப்போதும் இல்லாத வகையில் பாதுகாப்பாக உள்ளன: செங்கோட்டையிலிருந்து சுதந்திர தின உரையில் பிரதமர் திரு நரேந்திர மோடி
பாதுகாப்புப் படைகள் நவீனமயமாக்கப்படுகின்றன; எதிர்கால சவால்களை சமாளிக்க படைகளை இளமையாகவும் தயார் நிலையிலும் வைத்திருக்க முன்னுரிமை அளிக்கப்படுகிறது
இந்தியா, கடந்த சில ஆண்டுகளில் ஒரு புதிய உத்திசார் வலிமையை பெற்றுள்ளது, இன்று நமது நாட்டின் எல்லைகள் முன்னெப்போதும் இல்லாத வகையில் பாதுகாப்பாக உள்ளன என்றும் நாட்டின் 77வது சுதந்திர தினத்தன்று செங்கோட்டையிலிருந்து நாட்டு மக்களுக்கு உரையாற்றுகையில் பிரதமர் திரு நரேந்திர மோடி தெரிவித்தார். தற்போதைய உலகளாவிய பாதுகாப்புச் சூழலில், நாட்டின் பாதுகாப்பை உறுதிப்படுத்த அரசு எடுத்துவரும் உறுதியான நடவடிக்கைகளை எடுத்துரைத்தார். மேலும், நமது பாதுகாப்பு படைகளை இளமையாகவும், எதிர்கால சவால்களை சமாளிக்கும் வகையில் தயார் நிலையில் வைத்திருக்க பல்வேறு பாதுகாப்புத் துறை சீர்திருத்தங்கள் மேற்கொள்ளப்படுகின்றன என்றார்.
நாட்டில் இன்று தீவிரவாதத் தாக்குதல்கள் பெருமளவு குறைந்துள்ளதாகவும் இதனால் நாட்டு மக்கள் பாதுகாப்பாக உணர்வதாகவும் பிரதமர் திரு நரேந்திர மோடி கூறினார். நாட்டில் அமைதியும் பாதுகாப்பும் நிலவும் பொழுது வளர்ச்சியின் புதிய இலக்குகள் எட்டப்படும் என்றார்.
முன்னாள் படை வீரர்களின் நெடுங்கால கோரிக்கையான ஒரே பதவி ஒரே ஓய்வூதியம் திட்டம் இந்த அரசு ஆட்சிக்கு வந்தவுடன் நிறைவேற்றப்பட்டு நடைமுறைப்படுத்தப்பட்டதையும் குறிப்பிட்டார். ஒரே பதவி ஒரே ஓய்வூதியம் நமது நாட்டின் படை வீரர்களின் மரியாதை என்றும், ஆட்சிக்கு வந்தவுடன் அதனை நிறைவேற்றியதாகவும், இன்று 70 ஆயிரம் கோடி ரூபாய் நமது முன்னாள் படைவீரர்கள் மற்றும் அவர்களுடைய குடும்பத்தினரை சென்றடைந்துள்ளது என்றும் கூறினார்.
பிரதமர் திரு நரேந்திர மோடி, நமது பாதுகாப்பையும் விருப்பங்களையும் உறுதிசெய்யும் நாட்டின் எல்லைகளில் பணிபுரியும் பாதுகாப்புப் படை வீரர்களுக்கு சுதந்திர தின வாழ்த்துக்களைத் தெரிவித்தார்.
பாதுகாப்பு அமைச்சகம்
மொரிஷியஸுக்கு ஐஎன்எஸ்வி தாரிணியின் கடல் பயணம்
கோவாவில் இருந்து மொரிஷியசின் போர்ட் லூயிஸ் வரையிலான கடல் பயணத்தை ஐஎன்எஸ் மண்டோவியின் காமாண்டிங் அதிகாரி சஞ்சய் பாண்டா கொடியசைத்து துவக்கி வைத்தார். INSV தாரிணி பாய்மரக் கப்பலில் ஆறு பேர் கொண்ட குழுவினர்  இந்த பயணத்தை மேற்கொள்கிறார்கள்.
கிட்டத்தட்ட 2500 கடல் மைல்  தூரத்தை 20 - 21 நாட்களுக்குள் கடக்கும் குழுவினர், தீவிர வானிலை மற்றும் பருவமழையின் கரடுமுரடான கடல் நிலைகளை எதிர்கொள்ள வாய்ப்பு உள்ளது.
இந்திய கடற்படை இந்த வகையைச் சேர்ந்த , மஹதேய், தாரிணி, புல்புல், ஹரியால், கடல்புறா, நீலகண்ட் ஆகிய 6 கப்பல்களை கொண்டுள்ளது.
இந்தக் கடல் பயணம் கடினமான சாகசம் மிக்கதாகும். பயணங்கள் சாகச உணர்வை வளர்ப்பதற்கும், ஆபத்தை எதிர்நோக்கும் திறன்களை மேம்படுத்துவதற்கும் உதவுகின்றன, அதே சமயம் வழிசெலுத்தல், தகவல் தொடர்பு, என்ஜின்கள் மற்றும் உள் இயந்திரங்களின் தொழில்நுட்ப செயல்பாடு உள்ளிட்ட அத்தியாவசிய கடல்சார் திறன்களை மேம்படுத்துகிறது.
மேலும் கூடுதல் விவரங்களுக்கு இந்த ஆங்கில செய்திக்குறிப்பை காணவும் https://www.pib.gov.in/PressReleasePage.aspx?PRID=1853267
குடியரசுத் துணைத் தலைவர் செயலகம்
இந்தியா - செனகல் இடையே, கலாச்சார பரிமாற்றம், இளைஞர் விவகாரங்களில் ஒத்துழைப்பு மற்றும் அதிகாரிகளுக்கு விசா இல்லாத நடைமுறை ஆகிய 3 ஒப்பந்தங்கள் கையெழுத்து
மூன்றுநாள் நாடுகளுக்குப் பயணம் சென்றுள்ள இந்திய குடியரசு துணைத்தலைவர் திரு.எம்.வெங்கய்யா நாயுடு நேற்று செனகல் சென்றடைந்தார். தலைநகர் டக்கர் விமான நிலையத்தில் அவரை, செனகல் வெளியுறவுத்துறை அமைச்சர் திருமதி. ஐசதா டால் சால் வரவேற்றார். இருநாடுகளிடையே அரசியல் ரீதியாக 60 ஆண்டுகள் உறவு நீடித்து வரும் நிலையில், செனகலுக்கு இந்திய உயர்நிலைத் தலைவர் ஒருவர் மேற்கொண்டுள்ள முதல் பயணம் இதுவாகும்.
தலைநகர் டக்கரில், திரு.வெங்கய்யா நாயுடுவுடன், செனகல் அதிபர் திரு.மேகே சால், மற்றும் அதிகாரிகள் பேச்சுவார்த்தை நடத்தினர். அப்போது, செனகலின் சமூக, பொருளாதார வளர்ச்சிக்கு இந்தியா தொடர்ந்து ஆதரவளிக்கும் என செனகல் அதிபர் மேகே சாலுக்கு, குடியரசு துணைத்தலைவர் வெங்கய்யா நாயுடு உறுதியளித்தார்.
இந்த பேச்சுவார்த்தையின்போது, பல்வேறு துறைகளிலும் இருதரப்பு ஒத்துழைப்பை மேம்படுத்துவதற்கான மூன்று புரிந்துணர்வு ஒப்பந்தங்கள் கையெழுத்தாகின. தூதரக மற்றும் பணி தொடர்பான பாஸ்போர்ட் வைத்திருப்பவர்களுக்கு விசா இல்லாத நடைமுறையை கொண்டு வருவது தொடர்பான ஒப்பந்தம், 2022-26 ஆண்டு காலத்தில் இருநாடுகளிடையேயான கலாச்சார பரிமாற்றத் திட்டத்தை புதுப்பித்தல் மற்றும் இருநாடுகளிடையே இளைஞர் விவகாரங்களில் ஒத்துழைப்பை மேம்படுத்துவது தொடர்பான ஒப்பந்தங்களில் இருநாட்டு தலைவர்களும் கையெழுத்திட்டனர். ஆப்பிரிக்க நாடுகளில் ஒன்றான செனகல், ஜனநாயக நாடுகளில் ஒன்றாக தன்னை நிலைநிறுத்திக் கொள்வதற்காக அதனை பாராட்டிய குடியரசு துணைத்தலைவர் வெங்கய்யா நாயுடு, உலகின் மிகப்பெரிய ஜனநாயக நாடான, இந்ந விவகாரத்தில் செனகலின் வெற்றியை பாராட்டுவதாகவும் குறிப்பிட்டார். ஜனநாயகம் மற்றும் மதச்சார்பின்மை ஆகியவை இருநாடுகளிடையேயான நட்புறவுக்கு அடித்தளமாக உள்ளதாகவும் வெங்கய்யா நாயுடு கூறினார்.
கொவிட்-19 பெருந்தொற்று அச்சுறுத்தல் இருந்தபோதிலும், இந்தியா - செனகல் இடையே வர்த்தகம் 37 சதவீதம் அதிகரித்து 15 பில்லியன் அமெரிக்க டாலர்களாக இருந்தது குறித்து குடியரசு துணைத்தலைவர் வெங்கய்யா நாயுடு மகிழ்ச்சி தெரிவித்தார். அப்போது, சுகாதாரம், விவசாயம், எரிவாயு, ரயில்வே, எண்ணெய், பாதுகாப்பு ஒத்துழைப்பு உள்ளிட்ட துறைகளில் இருநாடுகளுக்கிடையேயான வர்த்தக உறவை வலுப்படுத்த வெங்கய்யா நாயுடு செனகலுக்கு அழைப்பு விடுத்தார்.
குடியரசுத் தலைவர் செயலகம்
குடியரசுத் தலைவர் ராம் நாத் கோவிந்துடன் ஜார்ஜியா அதிபர் தொலைபேசியில் பேச்சு
குடியரசுத்தலைவர் திரு.ராம் நாத் கோவிந்துடன் ஜார்ஜியா அதிபர் மேதகு சலோம் சவ்ராபிச்விலி ஜூன்3, 2020 அன்று தொலைபேசியில் தொடர்புகொண்டு பேசினார்.
இருதரப்பு நல்லுறவு குறித்து இரு தலைவர்களும் விவாதித்தனர். ஜார்ஜியாவுடன் சிறப்பான மற்றும் நட்புரீதியான நல்லுறவை இந்தியா கொண்டுள்ளதாக குடியரசுத்தலைவர் பெருமிதம் தெரிவித்தார். இரு நாடுகளும் வர்த்தகம், பொருளாதாரம் மற்றும் கலாச்சாரத் துறைகளில் தங்களது நல்லுறவில் தீவிர கவனம் செலுத்தவேண்டும் என்று அவர் கேட்டுக்கொண்டார். பயிற்சி மற்றும் திறன் வளர்ப்புத்துறையில் ஜார்ஜியாவுடனான ஒத்துழைப்பை மேம்படுத்துவதில் இந்தியா மகிழ்ச்சி கொள்வதாகவும் அவர் கூறினார்.
கோவிட்-19 பெருந்தொற்றால் உலகமே சவால்களை சந்தித்து வருவதையும், உலகம் முழுவதும் அன்றாட வாழ்க்கை முறையில் பாதிப்பு ஏற்பட்டுள்ளதையும் குறிப்பிட்ட குடியரசுத்தலைவர், கோவிட்-19 வைரஸ் பரவலைக் கட்டுப்படுத்துவதில் ஜார்ஜியாவின் முயற்சி போற்றத்தக்கது என்று கூறினார். கோவிட்-19 தொற்றுப் பரவலைக் கட்டுப்படுத்த இடைவிடாத முயற்சிகளை இந்தியா மேற்கொண்டு வருவதாகவும், இதில் பெருமளவில் வெற்றி கண்டுள்ளதாகவும் ஜார்ஜியா அதிபரிடம் ராம் நாத் கோவிந்த் தெரிவித்தார். இதே போல, கோவிட்-19 தொற்றுக்கு எதிராக சர்வதேச முயற்சிகளைத் திரட்டுவதில் இந்தியா முன்னிலை வகிப்பதாகவும், 150-க்கும் மேற்பட்ட நாடுகளுக்கு மருந்துகளை விநியோகித்துள்ளதாகவும் அவர் குறிப்பிட்டார். பொருளாதார வளர்ச்சியை ஊக்குவிக்க சர்வதேச சமூகம் ஒருங்கிணைந்து பணியாற்ற வேண்டும் என்று இரு தலைவர்களும் குறிப்பிட்டனர்.
ஜார்ஜியாவில் அதிக அளவில் இந்திய மாணவர்கள் இருப்பதையும், அவர்களில் பெரும்பாலானோர் மருத்துவக்கல்வியைப் பெற்று வருவதையும் குறிப்பிட்ட குடியரசுத்தலைவர், அவர்களை வெளியேற்றுவதற்கு ஒத்துழைப்பு அளித்த ஜார்ஜியா அரசுக்கு நன்றி தெரிவித்துக் கொண்டார். மேலும், ஜார்ஜியாவில் வசிக்கும் இந்திய சமூகத்தினரின் நலனுக்காக வழங்கிய ஒத்துழைப்புக்கும் ராம் நாத் கோவிந்த் நன்றி தெரிவித்தார்.
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 192.82 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 15,414 கொவிட் சிகிச்சை பெறுபவர்கள் எண்ணிக்கை 0.04 சதவிதமாக உள்ளது.
குணமடைந்தோர் விகிதம் தற்போது 98.75 சதவீதம்
கடந்த 24 மணி நேரத்தில் 2,167 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,26,04,881 என அதிகரித்துள்ளது.
கடந்த 24 மணி நேரத்தில் 2,628 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 0.58 சதவீதம் ஆகும்
வாராந்திர பாதிப்பு விகிதம் 0.51 சதவீதம் ஆகும்
இதுவரை மொத்தம் 84.84 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 4,52,580 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1828383
குடியரசுத் தலைவர் செயலகம்
முஸ்லீம் உலக லீக்கின் தலைமைச் செயலாளர் குடியரசுத் தலைவரை சந்தித்தார்
முஸ்லீம் உலக லீக்கின் தலைமைச் செயலாளர் டாக்டர் முகமது பின் அப்துல் கரீம் அல்-இசா, குடியரசுத்தலைவர் மாளிகையில் இன்று குடியரசுத்தலைவர் திருமதி திரௌபதி முர்முவை சந்தித்தார்.
இந்தியாவிற்கு அலுவல ரீதியாக முதன் முறையாக வந்துள்ள டாக்டர் அல்-இசாவை வரவேற்ற குடியரசுத்தலைவர் சகிப்புத்தன்மை, உணர்வுகளின் மிதமான தன்மை, சமயங்களுக்கு இடையேயான உரையாடல் ஆகியவற்றை மேம்படுத்துவதில் முஸ்லீம் உலக லீக்கின் நோக்கங்களையும், பங்களிப்பையும் இந்தியா பாராட்டுவதாகத் தெரிவித்தார். பன்முக கலாச்சாரம், பன்முக மொழி, பல இனத்தவர், பன்முக சமயச்சமூகம் என்று வேற்றுமையில் ஒற்றுமையை இந்தியா கொண்டாடுவதாக கூறினார். 200 மில்லியனுக்கு மேற்பட்ட இஸ்லாமிய சகோதர, சகோதரிகளுடன் உலகில் இரண்டாவது மிகப்பெரிய எண்ணிக்கையில் முஸ்லீம்கள் வசிக்கும் நாடாக இந்தியா உள்ளது என்று அவர் குறிப்பிட்டார்.
சவுதி அரேபியாவுடனான நட்புறவுக்கு இந்தியா, சிறந்த முக்கியத்துவம் அளிப்பதாக குடியரசுத்தலைவர் கூறினார். இருநாட்டு மக்கள் இடையேயான தொடர்பு, வர்த்தகம் ஆகியவற்றில் இரு நாடுகள் நீண்ட கால இணக்கமான நட்புறவு கொண்ட வரலாற்றைக் கொண்டுள்ளது என்று அவர் தெரிவித்தார். உலக நாடுகளுடன் பகிர்ந்துகொள்ளக்கூடிய மதிப்பு வாய்ந்த போதனைகள், நமது இரு நாடுகளிடமும் உள்ளன என்று அவர் அப்போது கூறினார்.
தீவிரவாதத்தின் அனைத்து வடிவங்களையும் இந்தியாவும், சவுதி அரேபியாவும் கண்டிப்பதாக குறிப்பிட்ட குடியரசுத் தலைவர், தீவிரவாதம் முழுமையாக சகித்துக்கொள்ளக் கூடாதது என்று வலியுறுத்துவதாக தெரிவித்தார்.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1938873
ஜல்சக்தி அமைச்சகம்
நிதிநிலை அறிக்கையின் நேர்மறையான தாக்கம் குறித்த கருத்தரங்கில் ‘ஒவ்வொரு வீட்டுக்கும் குடிநீர் குழாய் இணைப்பு திட்டத்தின்’ கீழ் நீர் மற்றும் சுகாதாரம் குறித்து பிரதமர் திரு நரேந்திர மோடி உரையாற்றுகிறார்
தற்சார்பு இந்தியா இலக்கை அடைவதன் ஒரு பகுதியாக, கிராமங்களில் உள்ள ஒவ்வொரு வீட்டுக்கும் குடிநீர் குழாய் இணைப்பு வழங்குவது குறித்த இணையக் கருத்தரங்கு நாளை நடத்தப்படுகிறது. பட்ஜெட் 2022-ல் நீர் மற்றும் சுகாதார திட்டங்களை அமல் படுத்துவது குறித்து இதில் கவனம் செலுத்தப்படுகிறது. இந்தக் கருத்தரங்கில் பிரதமர் திரு நரேந்திர மோடி காணொலி காட்சி மூலம் நாளை காலை 10 மணிக்கு உரையாற்றுகிறார். ஜல்சக்தி துறை அமைச்சர் திரு கஜேந்திர சிங் செகாவத், இத்துறை இணையமைச்சர்கள் திரு பிரகலாத் சிங் படேல், திரு பிஸ்வேஸ்வர் துடு மற்றும் ஐ.நா அமைப்பின் நிபுணர்கள் உட்பட பலர் இந்நிகழ்ச்சியில் உரையாற்றுகின்றனர்.
நாளை காலை 11 மணியளவில் நடைபெறும் ஆலோசனைக் கூட்டத்தில் நீர் மற்றும் சுகாதாரத்துறை நிபுணர்கள், தனியார் நிறுவனப் பிரதிநிதிகள் மற்றும் இதர தரப்பினர் நிதிநிலை அறிக்கை மற்றும் கிராம வீடுகளில் குடிநீர் குழாய் இணைப்பு வழங்கியதன் தாக்கம் குறித்த தங்கள் கருத்துக்களைப் பகிர்ந்து கொள்வர்.
30 மாத காலத்தில், 9 கோடிக்கும் மேற்பட்ட கிராம வீடுகளுக்கு குடிநீர் குழாய் இணைப்பு வழங்கப்பட்டுள்ளன. கோவா, தெலங்கானா மற்றும் ஹரியானா மாநிலங்கள், அந்தமான் மற்றும் நிகோபார் தீவுகள், தத்ரா மற்றும் நகர் ஹவேலி, டாமன் மற்றும் டையூ, புதுச்சேரி ஆகிய யூனியன் பிரதேசங்களில் உள்ள மக்களுக்கு 100 சதவீத குடிநீர் குழாய் இணைப்பு வழங்கப்பட்டுள்ளது . மற்ற மாநிலங்களில் குடிநீர் குழாய் இணைப்பு வழங்கும் பணிகள் வேகமாக நடக்கின்றன. பஞ்சாபில் 99 சதவீதப் பணிகளும், இமாச்சலப் பிரதேசத்தில் 93 சதவீதப் பணிகளும், குஜராத்தில் 92 சதவீதப் பணிகளும், பீகாரில் 90 சதவீதப் பணிகளும் நிறைவடைந்து விட்டன. இந்த மாநிலங்களில் இந்தாண்டில் அனைத்து வீடுகளும் குடிநீர் குழாய் இணைப்பு பெற்றவையக மாறும்.
மேலும் விவரங்களுக்கு கீழ்கண்ட ஆங்கிலச் செய்தி குறிப்பைக் காணவும்:
https://www.pib.gov.in/PressReleasePage.aspx?PRID=1800370
உணவுப் பதப்படுத்துதல் தொழிற்சாலைகள் அமைச்சகம்
‘தக்காளி, வெங்காயம், உருளைக்கிழங்கு’ ஆகியவற்றின் நிலையற்ற விலை
‘தக்காளி, வெங்காயம், உருளைக்கிழங்கு’  ஆகியவற்றின் நிலையற்ற விலைக்கு வானிலை நிலவரம் உள்ளிட்ட பல்வேறு காரணங்கள் உள்ளன. பாரம்பரியம் அல்லாத பகுதிகளில் இருந்தும், நாட்டின் இதர பகுதிகளில் இருந்தும் இவற்றின் வரவு, பயிரிடுதல் முறையில் பருவத்திற்கு ஏற்ப மாற்றம், அடுத்த ரபி / கரீஃப் பருவத்திற்கு முன்கூட்டிய வரவு ஆகியவையும் காரணங்களாக உள்ளன.
உணவுப் பொருட்களின் விலையை சீராக்கி விவசாயிகளுக்கும், நுகர்வோருக்கும் உதவி செய்யும் வகையில் ஆபரேஷன் கிரீன் என்ற திட்டம் செயல்படுத்தப்படுகிறது. அறுவடை காலத்தில் பொருட்களின் வரத்து அதிகரிக்கும் நிலையில் ‘தக்காளி, வெங்காயம், உருளைக்கிழங்கு’ உள்ளிட்ட குறிப்பிட்ட காய்கறிகளுக்கும், பழங்களுக்கும் போக்குவரத்து, இருப்பு வைத்தல் ஆகியவற்றுக்கான செலவில் 50 சதவீதம் மானியம் வழங்கப்படுகிறது என்று மாநிலங்களவையில் இன்று கேள்வி ஒன்றுக்கு எழுத்து மூலம் பதிலளித்த உணவு பதனத் தொழில்கள் துறை இணையமைச்சர் திரு பிரகலாத் சிங் படேல் தெரிவித்தார்.
குடியரசுத் துணைத் தலைவர் செயலகம்
பொலிவுறு நகரங்கள் இயக்கம் இந்தியாவின் நகர்ப்புற மறுமலர்ச்சிக்குத் தொடக்கமாக இருக்கிறது: குடியரசுத் துணைத் தலைவர்
இந்தியாவின் நகர்ப்புற மறுமலர்ச்சிக்குத் தொடக்கமாக இருப்பது பொலிவுறு நகரங்கள் இயக்கமாகும் என்று குடியரசுத் துணைத் தலைவர் திரு. எம். வெங்கையா நாயுடு கூறியிருக்கிறார். புது தில்லியில் 25.04.2018 அன்று டாக்டர் சமீர் ஷர்மா எழுதிய ‘ஸ்மார்ட் சிட்டிஸ் அன்பண்டில்ட்’ என்ற நூலை வெளியிட்டு அவர் உரையாற்றினார். மத்திய வீட்டுவசதி மற்றும் நகர்ப்புற விவகாரங்கள் துறை இணைஅமைச்சர்  திரு. ஹர்தீப் சிங் பூரி மற்றும் முக்கியப் பிரமுகர்கள் இந்த நிகழ்ச்சியில் பங்கேற்றனர்.
தூய்மையான குடிநீர், துப்புரவான இடங்கள், கழிப்பறைகள், அடிப்படைக் கட்டமைப்பு போன்ற தேவைப்படும் வசதிகளுடன் மக்கள் வாழ்வதற்கு உகந்த நகரமாக இருப்பது பொலிவுறு நகரமே என்று குடியரசுத் துணைத் தலைவர் கூறினார். இதனை ஒரு மறுமலர்ச்சி என்று கூறுவது ஏனெனில் பொலிவுறு நகர இயக்கத்தைத் திட்டமிடுதல், அணுகுமுறை மற்றும் அமலாக்கத்தில் சிறந்த மாற்றம் செய்யப்பட்டுள்ளது என்றும் அவர் கூறினார்.
பிரதமர் திரு. நரேந்திரமோடியால் “தேசத்தை மாற்றியமைக்கும் இயக்கம்” என வர்ணிக்கப்பட்டுள்ள பொலிவுறு நகரங்கள் இயக்கம் பொருளாதாரச் செயல்பாடுகளின் நீடிக்கவல்ல மையங்களாகவும் குடிமக்களுக்குத் தரம் உயர்ந்த வாழ்க்கையை அளிப்பதாகவும் விளங்கும் மாற்றத்திற்கான நகரங்கள் ஆகும் என்று குடியரசுத் துணைத் தலைவர் குறிப்பிட்டார். இந்த இயக்கத்தின் மற்றொரு குறிப்பிடத்தக்க அம்சம் என்பது நகரங்களின் தகுதி மதிப்பீடாகும் என்றும் அவர் கூறினார். பொலிவுறு நகர இயக்கத்தின் மேலும் ஒரு முக்கியமான நடைமுறை சார்ந்த விஷயம் என்பது இங்கு வெளிப்படைத்தன்மைக்கும், பதில் சொல்லும் கடமைக்கும் டிஜிட்டல் தொழில்நுட்பம் பயன்படுத்தப்படுவதாகும் என்றும் அதேபோல் அங்குள்ள குடிமக்களுக்கான சேவை வழங்குவதிலும் முன்னேற்றம் ஏற்படும் என்றும் அவர் தெரிவித்தார்.
மேலும் விவரங்களுக்கு www.pib.nic.in என்ற இணையதளத்தைக் காணவும்.
குடியரசுத் துணைத் தலைவர் செயலகம்
இந்தியா வேற்றுமையில் ஒற்றுமையைக் கொண்டாடி வருகிறது; குடியரசுத் துணைத் தலைவர்
பன்முகத்தன்மைக் கொண்ட பலதரப்பு மக்களைக் கொண்டுள்ள நமது நாடு அதில் ஒற்றுமையைக் கொண்டாடிவருவதாகக் குடியரசுத் துணைத் தலைவர் திரு. எம். வெங்கையா நாயுடு கூறினார். இந்தத் தனித்துவத்தன்மை வாய்ந்த கொள்கையை நாம் அனைவரும் ஒன்று சேர்ந்து வலுப்படுத்த வேண்டும் என்று அவர் கேட்டுக்கொண்டார். கேரள மாநிலம் பத்தனம் திட்டா மாவட்டம் திருவல்லாவில் டாக்டர். ஜோசப் மார் தோமா மெட்ரோபாலிடன் வைரவிழாக் கொண்டாட்டத் தொடக்கவிழா மற்றும் டாக்டர் பிலிப்போஸ் மார் கிறிஸ்டோட்டத்தை கவுரவித்து ஏற்பாடு செய்யப்பட்டிருந்த வரவேற்பு நிகழ்ச்சியில் அவர் உரையாற்றினார்.
கேரள மாநிலம் அனைத்து மதங்களையும் வரவேற்கும் பாரம்பரியம் கொண்டது என்று குடியரசுத் துணைத் தலைவர் தெரிவித்தார். சிறப்பு வாய்ந்த அத்வைத தத்துவத்தை போதித்த ஆதி சங்கரர் பிறந்த மண் இது என்று கூறிய அவர், இந்தியாவில் முதல் மசூதியான சேரமான் ஜூம்மா மசூதி அமைந்த இடம் என்று குறிப்பிட்டார். ஆறாம் நூற்றாண்டில் தாமஸ் அப்போஸ்தல் இந்த மண்ணில் பயணம் மேற்கொண்டதை நினைவு கூர்ந்த குடியரசுத் துணைத் தலைவர், வேனாட்டைச் சேர்ந்த ஸ்தானு ரவி வர்மா போன்ற இந்து சமய மன்னர்கள் ஒன்பதாம் நூற்றாண்டில் தேவாலயம் கட்ட இடம் ஒதுக்கித் தந்ததைச் சுட்டிக்காட்டினார். யூத மதம், சமண மதம், புத்த மதம் ஆகியவை பல நூற்றாண்டுகளாக ஒரே சமயத்தில் செழித்து வளர்ந்த மண் இது என்று அவர் கூறினார். உலகம் முழுவதிலும் இருந்து சிறந்தத் தத்துவங்களையும், சிந்தனைகளையும் பண்டைக்காலத்தில் வரவேற்று, அவற்றை கடைப்பிடித்து வணங்கியதால், கடவுளின் சொந்த நாடு என்று கேரளா வழங்கப்படுவதில் வியப்பு ஏதும் இல்லை என்று அவர் தெரிவித்தார்.
பத்மபூஷன் டாக்டர் பிலிப்போஸ் மார் கிறிஸ்டோட்டம் வலிய மெட்ரோபாலிடன் டாக்டர் ஜோசப் மார் தோமா மெட்ரோபாலிடன் ஆகிய நம் நாட்டின் இரண்டு பெரும் சிறப்பு வாய்ந்த மைந்தர்களின் மிக முக்கிய சிறப்புமிக்கக் கொண்டாட்டத்தில் கேரள மக்களுடன் கலந்துகொள்வது தமக்கு பெரும் மகிழ்ச்சி அளிப்பதாக குடியரசுத் துணைத் தலைவர் தெரிவித்தார்.
தேவாலயங்கள், கோவில்கள், மசூதிகள், குருத்துவாராக்கள் மற்றும் இதர வழிபாட்டுத்தலங்கள் ஆன்மிகத்தையும், பக்தியையும் வளர்ப்பதுடன், சர்வதேச அளவில் கலாச்சார மாண்புகளைப் பரப்பும் தூண்டுகோல்களாகத் திகழ்கின்றன என்று குறிப்பிட்ட குடியரசுத் துணைத் தலைவர் இவற்றிலிருந்து அளவில்லா அருட்பொக்கிஷத்தைக் கண்டறிய வேண்டிய தருணம் வந்துவிட்டதாகக் குறிப்பிட்டார்.
குடியரசுத் துணைத் தலைவரின் முழுமையான உரையை www.pib.nic.in வலைதளத்தில் காணலாம்.
நிதி அமைச்சகம்
அவசரகால கடன் உத்திரவாத திட்டத்தின் நோக்கம் மேம்படுத்தப்பட்டு செல்லுபடியாகும் காலம் 31.3.2023 வரை நீட்டிப்பு
மத்திய பட்ஜெட் 2022-23-ல் நிதியமைச்சர் திருமதி. நிர்மலா சீதாராமன் அறிவிப்புக்கு வலு சேர்க்கும் வகையில், அவசர கால கடன் உத்திரவாத திட்டத்தை, 2023 மார்ச் மாதம் வரை தேசிய கடன் உத்திரவாத அறக்கட்டளை நிறுவனம்  இன்று நீட்டித்தது.
மேலும், பயணம், சுற்றுலா விருந்தோம்பல் மற்றும் விமான போக்குவரத்து துறை குழுவினருடன், மத்திய நிதியமைச்சர் மேற்கொண்ட பட்ஜெட்டுக்கு பிந்தைய ஆலோசனை கூட்டங்களில் பெறப்பட்ட ஆலோசனைகளை தொடர்ந்து, அவசரகால கடன் உத்திரவாத திட்டம் 3.0-ன் செயல்பாட்டு வழிகாட்டுதல்களில் மாற்றங்களையும் தேசிய கடன் உத்திரவாத அறக்கட்டளை நிறுவனம் வெளியிட்டுள்ளது.
இதை கருத்தில் கொண்டு, விருந்தோம்பல், பயணம், சுற்றுலா மற்றும் விமான போக்குவரத்து துறைகள் தொடர்பான அவசரகால கடன் உத்திரவாத திட்டம் 3.0-ன் கீழ் பாதுகாப்பு, நோக்கம் மற்றும் பயன்கள் கீழ்கண்டவாறு விரிவுபடுத்தப்பட்டுள்ளன.
அவசரகால கடன் உத்திரவாத திட்டம் -ன் கீழ் வரும் துறைகளைச் சேர்ந்த புதிய கடன்தாரர்கள், அதாவது 31.3.2021க்கு பின் 31.1.2022 வரை கடன் பெற்றவர்கள், இசிஎல்ஜிஎஸ் 3.0 திட்டத்தின் கீழ் அவசர கால கடன் வசதிகளை பெற தகுதியுடைவர்கள் ஆவர்.
இசிஎல்ஜிஎஸ் 3.0 திட்டத்தின் கீழ் கிடைக்கும் அவசரகால கடன் வசதி நீட்டிப்பு, தகுதியான கடன் பெறுபவர்களுக்கு நீட்டிக்கப்பட்டுள்ளது. விமான போக்குவரத்து துறையை தவிர இதர துறைகளில் உள்ள தகுதியான கடன் பெறுபவர்கள், தங்களின் நிலுவை கடனில் 50 சதவீதம் வரை பெற அனுமதிக்கப்படுவர். இது முன்பு 40 சதவீதமாக இருந்தது. இது கடன்பெறும் ஒருவருக்கு தற்போதுள்ள அதிகபட்ச அளவான ரூ.200 கோடிக்கு உட்பட்டது.
சிவில் விமானப் போக்குவரத்துத் துறையின் ஒட்டுமொத்தக் கடனில், வங்கி உத்திரவாதத்துடன் கூடிய கடன்களின் அதிக விகிதத்தைக் கருத்தில் கொண்டு, விமான போக்குவரத்து துறையில் உள்ள தகுதியான கடன் பெறுவோர் , தற்போது இசிஎல்ஜிஎஸ் 3.0 திட்டத்தின் கீழ் வங்கி உத்திரவாதத்துடன் கூடிய அவசர கால கடன் வசதிகளை தற்போது 50 சதவீதம் வரை பெற முடியும். கடன் பெறும் ஒருவர் அதிகபட்சம் ரூ.400 கோடி வரை பெறலாம். முன்பு இந்த வரம்பு நிலுவைக் கடனில் 40 சதவீதமாக இருந்தது. கடன் பெறும் ஒருவரின் அதிகபட்ச வரம்பு ரூ.200 கோடியாக இருந்தது.
இசிஎல்ஜிஎஸ் 3.0-ன் கீழ் உள்ள துறைகளைச் சேர்ந்த தனிநபர்கள் மற்றும் நிறுவனங்களும் அவசரகால கடன் வசதிகளை தற்போது பெற முடியும்.
2022 மார்ச் 25ம் தேதி வரை இசிஎல்ஜிஎஸ் திட்டத்தின் கீழ் வழங்கப்பட்ட கடன்கள் ரூ.3.19 லட்சம் கோடியை தாண்டிவிட்டது மற்றும் 95 சதவீத கடன் உத்திரவாதங்கள் சிறு,குறு மற்றும் நடுத்தர தொழில் நிறுவனங்களுக்கு வழங்கப்பட்டுள்ளன.
மத்திய அரசின் அவசரகால கடன் உத்திரவாத திட்டத்தின் கீழ் விருந்தோம்பல், விமான போக்குவரத்து தொடர்பான நிறுவனங்களுக்கு மிகப் பெரிய நிவாரணம் அளிக்கப்பட்டுள்ளது.
மேலும் விவரங்களுக்கு இந்த ஆங்கில செய்தி குறிப்பை காணவும்:
https://pib.gov.in/PressReleasePage.aspx?PRID=1811580
சிறப்பு சேவைகள் மற்றும் கட்டுரைகள்
சென்னை விமான நிலையத்தில் கடத்திச் செல்ல முயன்ற வன உயிரினங்களை சுங்கத்துறையினர் கைப்பற்றினர்.
சென்னை விமான நிலையத்தில் உளவுத்துறையின் தகவலின் படி, 28.04.2023 அன்று ஏர் ஏசியா விமானத்தில் கோலாலம்பூருக்குச் செல்ல வந்த பெண் தனது பையில் 23 வனவிலங்குகளை மறைத்து வைத்திருந்தது தெரிய வந்துள்ளது. அவற்றை சுங்கத் துறை அதிகாரிகள் கைப்பற்றினர்.
அதேபோல் 28.04.2023 அன்று ஏர் ஏசியா விமானம் மூலம் கோலாம்பூரில் இருந்து வந்த பயணி ஒருவரை சோதனை செய்த போது 177 கிராம் எடையுள்ள 20 மஞ்சள் நிற உலோகத் தகடுகள் மற்றும் 88 கிராம் எடையுள்ள தங்கம் பதுக்கி வைத்திருந்தது தெரிய வந்தது. இத்தனையும் சுங்கத்துறை அதிகாரிகள் பறிமுதல் செய்தனர்.
மொத்தம், 23 எண்ணிக்கையிலான வனவிலங்குகள், 177 கிராம் எடையுள்ள 20 மஞ்சள் நிற உலோகத் தகடுகள் மற்றும் 88 கிராம் எடையுள்ள இரண்டு தங்கம் சுங்கச் சட்டம், 1962ன் கீழ் மீட்கப்பட்டு பறிமுதல் செய்யப்பட்டன. இது குறித்து மேலும் விசாரணை நடைபெற்று வருகிறது.
நிதி அமைச்சகம்
17 மாநிலங்களுக்கு வருவாய் பற்றாக்குறை மானியமாக ரூ.9,871 கோடி விநியோகம், தமிழகத்திற்கு ரூ 183.67 கோடி
மத்திய நிதி அமைச்சகத்தின் செலவினத் துறை, பகிர்வுக்குப் பிந்தைய வருவாய் பற்றாக்குறை மானியத்தின் 6-வது மாதத் தவணை தொகையாக, ரூ.9,871.00 கோடியை மாநிலங்களுக்கு விடுவித்துள்ளது.
இதன் மூலம் மொத்தம் ரூ.59,226.00 கோடி, தகுதிவாய்ந்த மாநிலங்களுக்கு மானியமாக நடப்பு நிதியாண்டில் விடுவிக்கப்பட்டுள்ளது. ஆறாவது தவணையாக தமிழ்நாட்டிற்கு ரூ 183.67 கோடி வழங்கப்பட்டுள்ளது. 2021-22 ஆம் ஆண்டில் மொத்தம் ரூ. 1102.00 கோடி தமிழகத்திற்கு கிடைத்துள்ளது.
அரசியலமைப்புச் சட்டம் பிரிவு 275-இன் கீழ் மாநிலங்களுக்கு, பகிர்வுக்குப் பிந்தைய வருவாய் பற்றாக்குறை மானியம் வழங்கப்படுகிறது. பகிர்விற்கு பின் மாநிலங்களின் வருவாய் கணக்கில் உள்ள இடைவெளியை நீக்க 15-வது நிதி ஆணையத்தின் பரிந்துரையின்படி இந்த மானியங்கள் மாத தவணையாக வழங்கப்படுகின்றன.
பகிர்வுக்குப் பிந்தைய வருவாய் பற்றாக்குறை மானியத்தை தமிழ்நாடு, ஆந்திரப்பிரதேசம், அசாம், ஹரியானா, இமாச்சலப்பிரதேசம், கர்நாடகா, கேரளா, மணிப்பூர், மேகாலயா, மிசோரம், நாகாலாந்து, பஞ்சாப், ராஜஸ்தான், சிக்கிம், திரிபுரா, உத்தரகாண்ட், மேற்கு வங்கம் ஆகிய 17 மாநிலங்களுக்கு வழங்க 15-வது நிதி ஆணையம் பரிந்துரைத்துள்ளது.
2021-22-ஆம் நிதி ஆண்டில் 17 மாநிலங்களுக்கு பகிர்வுக்கு பிந்தைய வருவாய் பற்றாக்குறை மானியமாக மொத்தம் ரூ. 1,18,452 கோடி வழங்க நிதி ஆணையம் பரிந்துரைத்துள்ளது. இதில் இதுவரை ரூ 59,226.00 கோடி  விடுவிக்கப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1753475